ไฟแนนซ์ทูเดย์
วรวิทย์ ชัยลิมปมนตรี กรรมการผู้จัดการ ธอส. จัดรถ Mobile Banking ซึ่งเป็นรถเคลื่อนที่คอยให้บริการทางการเงินกับลูกค้าตามจุดต่างๆ
10 ส.ค. 2554

วรวิทย์ ชัยลิมปมนตรี กรรมการผู้จัดการ ธอส. จัดรถ Mobile Banking ซึ่งเป็นรถเคลื่อนที่คอยให้บริการทางการเงินกับลูกค้าตามจุดต่างๆ 
ร่วมกับทั้ง 32 สาขาของธนาคารในเขตพื้นที่กรุงเทพฯ และปริมณฑล 




โดยเฉพาะในช่วงสิ้นเดือนที่มีผู้ใช้บริการจ่ายค่างวดจนคนล้นสาขา เป็นการแก้ปัญหาเรื่องการให้บริการ รวมทั้งยังเป็นการขยายฐานกลุ่มลูกค้าเงินฝาก โดยจะเปิดรับฝากเงินสดไม่เกิน 1 แสนบาทต่อบัญชีต่อวัน บริการถอนเงินสดไม่เกิน 5 หมื่นบาทต่อบัญชีต่อวัน และยังให้บริการรับคำปรึกษาเรื่องยื่นกู้อีกด้วย 
...ด้าน เลอศักดิ์ จุลเทศ ผู้อำนวยการธนาคารออมสิน ฝากบอกเรื่อง “สลากออมสินพิเศษ 5 ปี” จะปิดการขายใน 30 มิ.ย.นี้แล้ว หลังยอดขายถล่มทลายเดือนหนึ่งไม่น้อยกว่า 23 หมื่นล้านบาท 
...ได้ข่าวว่าโครงการแก้หนี้นอกระบบรอบ 2 ที่คาดว่าจะเปิดให้ขึ้นทะเบียน 1 ส.ค.นี้ น่าจะไม่มีการแก้หนี้ให้ลูกหนี้เน่าประเภทบัตรเครดิตอีก เพราะรอบแรกที่ให้ธนาคารอิสลามรับซื้อลูกหนี้เน่าบัตรเครดิต ปรากฏว่าเจอเบี้ยวไปก็หลายราย หาคิดกลับมาทำใหม่คงต้องหามาตรการในการควบคุมพฤติกรรมของลูกหนี้ให้เข้มข้นกว่านี้ 
...แปลกใจเรื่องโครงการ “ปุ๋ยลดต้นทุน” ที่บอกว่าจะมาช่วยลดต้นทุนให้เกษตรกรได้ตันละ 1,500 บาท แต่ทำมั้ย รัฐบาล ถึงแย้มว่าจะขยับราคาประกันสินค้าเกษตร โดยเฉพาะข้าวให้สอดรับกับต้นทุน เพราะที่ผ่านมาการคิดราคาประกันพืชผลทางการเกษตรได้รวมเอาต้นทุนจากราคาปุ๋ยไว้ด้วยมิใช่หรือ และเมื่อรัฐบาลมาจัดการเรื่องปุ๋ยลดต้นทุนให้เกษตรกรได้ในราคาที่ถูกลง น่าจะส่งผลให้ต้นทุนเกษตรกรลดลงด้วยหรือไม่ หรือจะให้ดันราคาประกันเพิ่มสูงๆ เพื่อแข่งขันกันหาเสียง แต่ไม่สนว่าเอาเงินภาษีของประชาชนมาอุ้มโครงการประกันรายได้ แถมคนไทยยังต้องซื้อข้าวกินในราคาที่แพงขึ้นอีกด้วย